Document ID: 32009R0790

KOMISIJAS REGULA (EK) Nr. 790/2009
(2009. gada 10. augusts)
par grozījumiem, pielāgojot zinātnes un tehnikas attīstībai Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (1), un jo īpaši tās 53. pantu,
tā kā:
(1)
Regulas (EK) Nr. 1272/2008 VI pielikuma 3. daļā ir divi bīstamo vielu harmonizētās klasifikācijas un marķējuma saraksti. Bīstamo vielu harmonizētā klasifikācija un marķējums, kas ir saskaņā ar Regulas (EK) Nr. 1272/2008 I pielikuma 2. līdz 5. daļā noteiktajiem kritērijiem, ir norādīti 3.1. tabulā. Savukārt 3.2. tabulā norādīta bīstamo vielu harmonizētā klasifikācija un marķējums, kas ir saskaņā ar VI pielikumā Padomes 1967. gada 27. jūnija Direktīvā 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu noteiktajiem kritērijiem (2). Šajos abos sarakstos jāizdara grozījumi, gan iekļaujot harmonizētajā klasifikācijā jau klasificēto vielu jaunāko klasifikāciju, gan iekļaujot jaunas harmonizētās klasifikācijas. Turklāt šajā pielikumā ir jāsvītro ieraksti par atsevišķām vielām.
(2)
Jāgroza Regulas (EK) Nr. 1272/2008 VI pielikums, lai ņemtu vērā nesen pieņemtos Direktīvas 67/548/EEK I pielikuma grozījumus, kas ieviesti ar Komisijas 2008. gada 21. augusta Direktīvu 2008/58/EK, ar ko 30. reizi groza Padomes Direktīvu 67/548/EEK lai to pielāgotu tehnikas attīstībai (3), un ar Komisijas 2009. gada 15. janvāra Direktīvu 2009/2/EK, lai pielāgotu to tehnikas attīstībai, un grozījumus, kas ieviesti ar Komisijas 2009. gada 15. janvāra direktīvu, ar kuru 31. reizi groza Padomes Direktīvu 67/548/EEK, lai to pielāgotu tehnikas attīstībai (4). Šie pasākumi veido pielāgojumus zinātnes un tehnikas attīstībai Regulas (EK) Nr. 1272/2008 53. panta nozīmē.
(3)
Regulas (EK) Nr. 1272/2008 53. apsvērumā norādīts, ka pilnībā jāņem vērā Direktīvas 67/548/EEK īstenošanā paveiktais un gūtā pieredze, arī pieredze, kas gūta saistībā ar konkrētu minētās direktīvas I pielikumā minēto vielu klasificēšanu un marķēšanu.
(4)
Harmonizētā klasifikācija, kas norādīta VI pielikuma 3. daļā Regulā (EK) Nr. 1272/2008, kas grozīta ar šo regulu, nav jāpiemēro nekavējoties, jo būs vajadzīgs noteikts laika periods, lai uzņēmēji varētu pielāgot vielu un maisījumu marķēšanu un iepakošanu jaunajai klasifikācijai. Bez tam uzņēmējiem ir jādod laiks reģistrācijas prasību ievērošanai, kas saistītas ar jauno harmonizēto klasifikāciju 1A un 1B klases (3.1. tabula) un 1. un 2. klases (3.2. tabula) kancerogēnajām, mutagēnajām un reprodukcijai toksiskajām vielām, kā arī tādām ūdens organismiem ļoti toksiskām vielām, kurām var būt ilgstoša kaitīga iedarbība uz ūdens vidi, jo īpaši vielām, kas minētas 23. pantā Eiropas Parlamenta un Padomes 2006. gada 18. decembra Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (5).
(5)
Attiecībā uz vielām, kuras papildinātas vai pievienotas Regulas (EK) Nr. 1272/2008 VI pielikuma 3. daļā, ir lietderīgi arī, ka pienākums vielas klasificēt saskaņā ar Regulas (EK) Nr. 1272/2008 VI pielikuma 3. daļā noteikto harmonizēto klasifikāciju, kurā izdarīti grozījumi ar šo regulu, laika ziņā sakrīt ar Regulas (EK) Nr. 1907/2006 23. pantā noteikto datumu, un tādēļ šī regula jāpiemēro no 2010. gada 1. decembra.
(6)
Piegādātājiem jādod iespējas Regulas (EK) Nr. 1272/2008 VI pielikuma 3. daļā noteikto harmonizēto klasifikāciju, kurā izdarīti grozījumi ar šo regulu, attiecīgi pielāgojot marķējumu un iepakojumu, izmantot pirms 2010. gada 1. decembra, kā paredzēts Regulā (EK) Nr. 1272/2008.
(7)
Direktīvas 2009/2/EK publicētajā redakcijā nevajadzīgi iekļauts ieraksts nr. 607-674-00-0 (branched C10-alkyl benzoates), tāpēc šādu tehnisko kļūdu ir lietderīgi izlabot, un šo ierakstu attiecīgi neiekļaut Regulas (EK) Nr. 1272/2008 VI pielikumā.
(8)
Šajā regulā noteiktie pasākumi ir saskaņā ar atzinumu, ko sniegusi atbilstīgi Regulas (EK) Nr. 1907/2006 133. pantam izveidotā komiteja,
IR PIEŅĒMUSI ŠO REGULU.
1. pants
Regulas (EK) Nr. 1272/2008 VI pielikuma 3. daļu groza šādi.
1)
Daļas 3.1. tabulu groza šādi:
a)
ierakstus, kas atbilst I pielikumā norādītajiem ierakstiem, aizstāj ar minētajā pielikumā norādītajiem ierakstiem;
b)
II pielikumā norādītos ierakstus iekļauj saskaņā ar ierakstu secību 3.1. tabulā;
c)
3.1. tabulā svītro III pielikumā minētos ierakstus.
2)
Daļas 3.2. tabulu groza šādi:
a)
ierakstus, kas atbilst IV pielikumā norādītajiem ierakstiem, aizstāj ar minētajā pielikumā norādītajiem ierakstiem;
b)
V pielikumā norādītos ierakstus iekļauj saskaņā ar ierakstu secību 3.2. tabulā;
c)
Daļas 3.2. tabulā svītro III pielikumā minētos ierakstus.
2. pants
1. Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
2. Regulas 1. pantu piemēro no 2010. gada 1. decembra.
3. Regulas (EC) Nr. 1272/2008 VI pielikuma 3. daļā noteikto harmonizēto klasifikāciju, kurā izdarīti grozījumi ar šo regulu, var izmantot pirms 2010. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 10. augusts.

Labels: 12
7
3
20